SAL hervat sommige vlugte in Junie(Foto: Maroela Media) Die Suid-Afrikaanse Lugdiens (SAL) het Dinsdag gesê hy behou vir tyd en wyl sy binnelandse vlugskedule tussen Johannesburg en Kaapstad en hoop om teen die middel van Junie dié vlugte te hervat. Alle buitelandse en streeksvlugte wat beplan is tot en met einde Junie word egter met onmiddellike inwerkingtreding gekanselleer. “SAL fokus tans daarop om te verseker dat die redery gereed is om dié vlugte te hervat sodra dit toegelaat word,” lui ŉ verklaring wat die SAL Dinsdag uitgestuur het. Weens die vlak 4-afsondering wat tans in Suid-Afrika geld, word geen binnelandse of buitelandse vlugte toegelaat nie, behalwe om noodsaaklike items te vervoer. Die SAL is boonop in Desember in sakeredding geplaas en die regering, sakeredders en vakbonde kon nog nie oor die toekoms van die redery ooreenkom nie. Die SAL sê in sy verklaring sy besluit om buitelandse vlugte te kanselleer het te make met die globale impak van die Covid-19-pandemie. “Baie inperkingsreëls geld steeds by lughawens wêreldwyd en dit is nog nie moontlik om met vlugte oor Suid-Afrika se grens voort te gaan nie,” sê Philip Saunders, die SAL se hoof van handel. Mense wat reeds kaartjies gekoop het vir vlugte wat nou gekanselleer is, kan dié kaartjies op ŉ latere stadium verander na ŉ reisdatum tot en met 24 Maart 2022. Die lugredery sal ook toelaat dat die naam op ŉ kaartjie een keer verniet verander word.